8 Matlho a ba le bantsi a tshwantshetso a foufaditswe ke go tlhoka kitso. Baebele e bua ka batho ba ditšhaba e re ba “mo lefifing mo mogopolong, e bile ba kgaogane le botshelo jo e leng jwa Modimo, ka ntlha ya botlhokakitso jo bo mo go bone.” (Baefeso 4:18) Pele Paulo, e leng monna yo o neng a itse Molao fela thata a nna Mokeresete, o ne a foufaditswe ke go tlhoka kitso mo e leng gore o ne a bogisa phuthego ya Modimo. (1 Bakorintha 15:9) Le fa go ntse jalo, Jehofa o ne a mo senolela boammaaruri. Paulo o tlhalosa jaana: “Lebaka la go bo ke ne ka bontshiwa kutlwelobotlhoko e ne e le gore go dirisiwa nna jaaka sekao se se kwa pelepele, Keresete Jesu a bontshe go itshwara ka bopelotelele gotlhe e le sekao sa ba ba tlileng go dumela mo go ene gore ba bone botshelo jo bo sa khutleng.” (1 Timotheo 1:16) Fela jaaka Paulo, batho ba le bantsi ba ba kileng ba bo ba ganetsa boammaaruri jwa Modimo ba a mo direla gone jaanong. Leno ke lebaka le le botlhokwa la go tswelela re naya batho ba ba re ganetsang bosupi. Gone jaanong jaana, go ithuta Lefoko la Modimo ka metlha le go le tlhaloganya go a re sireletsa gore re se ka ra dira sepe ka go tlhoka kitso ka tsela e e tla kgopisang Jehofa.